Konklusionen, da Venstres kommuneformænd i Region Midtjylland mandag aften var samlet på Pårup Kro i Engesvang for at drøfte situationen i partiet, var klar: Der er brug for en ny formand - og en ny næstformand.

Det skriver Jyllands-Posten.

Over de seneste dage er Venstres lokale kræfter i både Nordjylland og Syddanmark nået frem til en lignende konklusion, men mødet i Midtjylland var af mange ventet med stor spænding, da der her er tale om klassisk Venstreland med afgørende indflydelse i organisationen.

I Midtjylland er der støtte til at fremrykke landsmødet - men ikke støtte til Løkke som formand, fortæller flere af deltagerne på mandagens møde til Jyllands-Posten. Heller ikke næstformand Kristian Jensen, der selv er fra Herning, har dermed midtjydernes opbakning til at fortsætte i formandskabet, skriver avisen.

Det midtjyske møde kommer kort efter, at Lars Løkke Rasmussen (V) offentliggjorde en video, hvori han meddelte, at han har i sinde at blive som partiformand, og at han ønsker at fremrykke Venstres landsmøde - der efter planen skulle have været afholdt i november - så der hurtigt kan komme klarhed om persongalleriet i partiet.

En række af Venstres folketingskandidater - herunder Jakob Ellemann-Jensen - udtrykte herefter klar støtte til Løkkes fortsatte virke.

Ingen andre formandskandidater har indtil videre meldt sig på banen, »men der er mange gode mennesker i Venstre,« lyder det fra en af mødets deltagere. På mødet blev det besluttet, at Midtjyllands regionsbestyrelsesformand, Jens Nicolai Vejlgaard, inden længe skal informere Venstres formandskab om beslutningen.

Citathistorie: Jyllands-Posten.